REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/80-16

22. februar 2016. godine

B e o g r a d

ZAPISNIK

55. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 22. FEBRUARA 2016. GODINE

 Sednica je počela u 9.30 časova.

 Sednicom je predsedavao Milutin Mrkonjić, predsednik Odbora.

 Sednici su prisustvovali članovi Odbora: Zoran Bojanić, Branka Bošnjak, Zoran Milekić, Mujo Muković, dr Vladimir Orlić i Vučeta Tošković.

 Sednici su prisustvovali zamenici članova Odbora: Olivera Pešić (zamenik Jovice Jevtić) i Dragan Aleksić (zamenik Katarine Rakić).

 Sednici nisu prisustvovali članovi Odbora: Konstantin Arsenović, Dragan Jovanović, Milan Kovačević, Jovan Marković, Saša Mirković, Suzana Spasojević, Goran Ćirić i Slobodan Homen, niti njihovi zamenici.

 Sednici su prisustvovali iz Ministarstva građevinarstva, saobraćaja i infrastrukture: Zoran Ilić, vršilac dužnosti pomoćnika ministra, Saša Stojanović, vršilac dužnosti pomoćnika ministra i Leposava Sojić, vršilac dužnosti pomoćnika ministra.

 Odbor je jednoglasno, u skladu sa predlogom predsednika Odbora, usvojio sledeći:

**D n e v n i r e d**

1. Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Republike Turske, koji je podnela Vlada (broj 011-3668/15 od 28.12.2015.godine);
2. Razmatranje Predloga zakona o potvrđivanju Sporazuma između Vlade Republike Srbije i Vlade Republike Kazahstan o međunarodnom drumskom saobraćaju, koji je podnela Vlada (broj 011-3667/15 od 28.12.2015.godine);
3. Razmatranje Predloga zakona o potvrđivanju Protokola o izmenama i dopunama člana 1(a), člana 14(1) i člana 14(3)(b) Evropskog sporazuma od 30. septembra 1957. godine o međunarodnom drumskom prevozu opasne robe (ADR), koji je podnela Vlada (broj 011-3003/15 od 13.11.2015.godine);
4. Razmatranje predstavki na predlog Radne grupe Odbora.

Pre prelaska na razmatranje utvrđenog dnevnog reda jednoglasno je usvojen Zapisnik 54. sednice Odbora, održane 4. februara 2016. godine.

Prva tačka dnevnog reda **- Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Republike Turske, koji je podnela Vlada**

 U uvodnom izlaganju Zoran Ilić, vršilac dužnosti pomoćnika ministra, je istakao da se ovim sporazumom avio-kompanijama i jedne i druge strane ugovornice odobrava avio-saobraćaj kroz različite vrste tzv. vazduhoplovnih sloboda. Određeni avio-prevoznik države jedne ili druge strane ugovornice ima pravo da leti bez sletanja preko teritorije države druge strane ugovornice, da sleće na teritoriju države druge strane ugovornice u nekomercijalne svrhe i da pri obavljanju ugovorenog saobraćaja sleće na teritoriju države druge strane ugovornice u mestima utvrđenim u Aneksu ovog sporazuma radi ukrcavanja i/ili iskrcavanja putnika, robe i pošte. Ovim sporazumom se, takođe, regulišu i posebni principi kada je vazdušni saobraćaj u pitanju gde se mora voditi računa i o cenama i o uslovima, koje imaju avio- kompanije jedne odnosno druge strane ugovornice. Takođe, Aneksom se uređuje i marketinška relacija između avio-prevoznika dve strane što podrazumeva mogućnost da se oznaka jedne avio-kompanije pridoda oznaci druge avio-kompanije. Ovaj sporazum otvara šire mogućnosti i predstavlja čvrst temelj dugoročne uspešne saradnje, kako za avio-prevoznike i druge vazduhopovne subjekte država strana ugovornica, tako i za druge subjekte u ukupnim privrednim kretanjima između Republike Srbije i Republike Turske.

 U diskusiji koja je usledila, narodni poslanik Vučeta Tošković je pitao predstavnika Ministarstva da li je naša zemlja u obavezi da sklapa sporazum i sa državom koja nije strana ugovornica u ovom sporazumu, ali preko čije teritorije se vrši preletanje ili na čiju teritoriju se vrši usputno sletanje. Na ovo pitanje predstavnik Ministarstva je odgovrio da je obavezno sklapanje bilateralnog sporazuma i sa tom državom.

Odbor je, u skladu sa članom 155. stav 2. Poslovnika Narodne skupštine, odlučio, jednoglasno, da predloži Narodnoj skupštini da prihvati Predlog zakona o potvrđivanju Sporazuma o vazdušnom saobraćaju između Vlade Republike Srbije i Vlade Republike Turske, koji je podnela Vlada.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Druga tačka dnevnog reda **- Razmatranje Predloga zakona o potvrđivanju Sporazuma između Vlade Republike Srbije i Vlade Republike Kazahstan o međunarodnom drumskom saobraćaju, koji je podnela Vlada**

 Vršilac dužnosti pomoćnika ministra, Saša Stojanović, je na početku izlaganja istakao da je tekst ovog sporazuma usaglašen i parafiran na sastanku koji je održan 25. i 26. februara 2014. godine Nakon toga se nisu stekli uslovi za potpisivanje ovog sporazuma, budući da nije bilo poseta na nivou delegacija dveju zemalja, tako da je to učinjeno prilikom posete predsednika Tomislava Nikolića 28. avgusta 2015. godine. Ono što karakteriše odnos naše zemlje i Kazahstana, kada je drumski saobraćaj u pitanju, je s jedne strane zainteresovanost naših prevoznika za tu destinaciju, a sa druge mali broj bilateralno tranzitnih dozvola koji nam ispostavlja Kazahtanska strana, budući da njihovi prevoznici nemaju interes za naše tržište. Potpisivanjem ovog sporazuma se ukidaju bilateralno tranzitne dozvole što predstavlja veliki benefit za našu državu. Imajući u vidu da je ove godine i sa Ruskom federacijom postignut dogovor o liberalizaciji tranzita od januara 2017. godine i da u martu mesecu predstoji mešovita komisija sa Belorusijom sve to će stvoriti uslove za dobru poziciju našim prevoznicima u kompletnoj carinskoj uniji koja postoji između Kazahstana, Ruske fedeacije i Belorusije. Zbog svega navedenog jasno je da je potpisivanje i usvajanja ovog Sporazuma za našu zemlju od velike važnosti.

Odbor je, u skladu sa članom 155. stav 2., Poslovnika Narodne skupštine, odlučio, jednoglasno, da predloži Narodnoj skupštini da prihvati Sporazum između Vlade Republike Srbije i Vlade Republike Kazahstan o međunarodnom drumskom saobraćaju, koji je podnela Vlada.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Treća tačka dnevnog reda **- Razmatranje Predloga zakona o potvrđivanju Protokola o izmenama i dopunama člana 1(a), člana 14(1) i člana 14(3)(b) Evropskog sporazuma od 30. septembra 1957. godine o međunarodnom drumskom prevozu opasne robe (ADR), koji je podnela Vlada**

 U uvodnom izlaganju, Leposava Sojić, vršilac dužnosti pomoćnika ministra, je naglasila da kroz ovaj predlog zakona naša zemlja ispunjava obavezu koja nam stoji u vezi potpisivanja drugog protokola o ovom Sporazumu. Protokol se odnosi na izmenu jednog člana, koji je vezan za izuzimanje šumskih i građevinskih mašina iz oblasti prevoza što je bilo i logično. Međutim, u prvobitnom Protokolu iz 1957. godine stajalo da je u pitanju tehnička stvar pa je obaveza Republike Srbije da postupa u skladu sa potpisanim Sporazumom. Ovaj Sporazum je vrlo važan, naša zemlja je u obavezi da ga prati i obnavlja ciklično po zahtevu Ujedinjnih nacija.

Odbor je, u skladu sa članom 155. stav 2. Poslovnika Narodne skupštine, odlučio, jednoglasno, da predloži Narodnoj skupštini da prihvati Predlog zakona o potvrđivanju Protokola o izmenama i dopunama člana 1(a), člana 14(1) i člana 14(3)(b) Evropskog sporazuma od 30. septembra 1957. godine o međunarodnom drumskom prevozu opasne robe (ADR), koji je podnela Vlada.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Četvrta tačka dnevnog reda **- Razmatranje predstavki na predlog Radne grupe Odbora**

Izvestilac Radne grupe Odbora, dr Vladimir Orlić, je obavestio prisutne da se Radna grupa Odbora, obrazovana za razmatranje predstavki, sastala 10. februara 2016. godine i razmotrila 12 pristiglih predstavki i odlučila sledeće o daljem postupanju:

1. Ponovljenu predstavku Zorana Aleksovskog – uputiti Gradskoj opštini Čukarica – Odeljenju građevinske inspekcije i izvršenja;

2. Povodom ponovljenog zahteva ,,Like Bim –Turs“ d.o.o. uputiti dopis pravnom zastupniku da: „Svako pravno ili fizičko lice ima pravo na inicijativu za pokretanje postupka za ocenu ustavnosti i zakonitosti.“;

3. Inicijativu ,,AV com“ d.o.o. - uputiti Ministarstvu trgovine, turizma i telekomunikacija;

4. Ponovljenu predstavku Rajka Lazića – uputiti Gradu Beogradu – Sekreterijatu za saobraćaj;

5. Predstavku dr Nikole Trubinta - uputiti Ministarstvu trgovine, turizma i telekomunikacija;

6. Predstavku Miodraga Vasovića - uputiti Ministarstvu građevinarstva, saobraćaja i infrastrukture;

7. Predstavku Vojislava Plavšića – uputiti Gradskoj upravi Grada Beograda i Gradskoj opštini Novi Beograd;

8. U vezi zahteva za utvrđivanje prava na otkup stanova zakupaca na određeno vreme u novom Predlogu zakona o stanovanju i održavanju zgrada obavestiti podnosioca da će narodni poslnici imati u vidu navedeni Zahtev prilikom rasprave o Predlogu zakona;

9. Predstavku Radomira Živanovića - uputiti Ministarstvu građevinarstva, saobraćaja i infrastrukture;

10. Zahtev Rajka Lazića - uputiti Skupštini opštine Voždovac;

11. Predstavku Stojana Lekića – uputiti Gradskoj upravi Grada Kraljeva;

12. Predstavku i peticiju Snežane Opačić u ime grupe građana – uputiti Gradskoj opštini Zemun.

Odbor je, jednoglasno, odlučio da prihvati predloge Radne grupe za postupanje povodom svakog podneska.

\*

\* \*

Na sednici je vođen tonski zapis.

Sednica je zaključena u 10.00 časova.

SEKRETAR ODBORA PREDSEDNIK ODBORA

 Biljana Ilić Milutin Mrkonjić